Birthe Rønn Hornbech (V), 2010-05-26:
For nogle måneder siden kunne man i et dagblad læse, at en udenlandsk kvinde, der havde været her i op mod 10 år, havde været udsat for vold igen og igen, men at de onde udlændingemyndigheder ønskede hende sendt ud af Danmark.
Det var jo en grufuld historie, og den var selvfølgelig heller ikke sand, hvis det var en kvinde, der var her lovligt.
Men nu er det altså sådan, at de meget konkrete lempede regler, som i øvrigt allerede blev indledt i Birthe Weiss' tid for mange, mange år siden, og som er blevet lempet yderligere siden, nu skal lempes yderligere.
Med reference til debatten før kan man sige, at her er der virkelig tale om ulige behandling.
Jeg kan kun læse beslutningsforslaget på den måde, at det, hvis man bliver udsat for vold af sin danske ægtefælle, skulle give et særligt opholdsgrundlag – og nu forstår jeg ikke, hvorfor det kun skal være af en dansk ægtefælle, det lyder i sig selv mærkeligt, men det er det, der står.
Altså, hvis man bliver udsat for vold, får man en særlig ret til at få ophold i Danmark.
Reglerne er jo sådan, at opholdstilladelsen, hvis man ikke har været her i ret mange år efter en familiesammenføring og man bliver skilt, bortfalder, men så er der jo den undtagelse, som der altså har været i mands minde, nemlig at man får en lempeligere behandling, hvis man bliver skilt, fordi man har været udsat for vold, hvis man kan dokumentere den vold.
Det er meget lempelige regler, vi har i dag; det er ned til under 2 år.
Jeg ved ikke, om beslutningsforslaget kommer nu på grund af den omtale, der var i det pågældende dagblad, den medførte i hvert fald en byge af spørgsmål til mig, selv om artiklen altså var ganske forkert.
Men ideen med dette forslag kender vi jo, det har også været fremsat på et tidligere tidspunkt, og jeg kan meddele, at regeringens holdning ikke er ændret.
Man har det smukke formål, at man vil udsende et signal om, at vold er uacceptabelt – det hører nu, må jeg sige, ikke hjemme i udlændingelovgivningen – men jeg tror, det virker stik modsat.
Jeg tror faktisk, det virker stik modsat.
Det er jo sådan ligesom en trøst, altså at hvis man kommer til at slå en, får hun opholdstilladelse, og jeg siger »hun«, for det er jo som regel sådan, det er.
Jeg tror, det virker stik modsat.
Det er et meget forkert beslutningsforslag, og det er efter min mening faktisk diskriminerende over for alle andre.
Altså, hvorfor skulle det, at man er udsat for vold, give et særligt opholdsgrundlag?
Det vil være det, vi kalder en pullfaktor af rang; det vil medføre, at man altså kan forsøge at skaffe sig et grundlag bare ved at udsætte sig for vold.
Sådan frygter jeg at det vil komme til at virke; man gør jo i forvejen meget for at få opholdstilladelse i dette land.
Jeg mener, det er en helt forkert tankegang, som man her giver udtryk for i dette forslag, og det skal ikke være nogen hemmelighed, at jeg altså frygter, at det vil virke stik modsat, nemlig at det overhovedet ikke forhindrer vold, men gør det modsatte.
Vi skal selvfølgelig vise afstandtagen for vold, først og fremmest i vores straffelov, vi skal hjælpe kvinderne med krisecentre – det gør vi jo også – som Integrationsministeriet også bidrager til, i øvrigt igen efter satspuljemidlerne, men det allervigtigste er igen det daglige, seje integrationsarbejde.
Vi har i Integrationsministeriet sammen med kommunerne, sammen med erhvervslivet, sammen med frivillige organisationer og projekter om kvinder jo gjort en stor indsats for at få kvinderne gjort mere bevidste og for, at kvinderne også udøver den ligestilling, som de har krav på, når de er i Danmark.
Det har i meget høj grad hjulpet.
Det har medført, at udenlandske kvinder jo slår danske mænd, når det drejer sig om uddannelse, og 24-års-reglen har medført, at man ikke i lige så høj grad er udsat for tvang og trusler og vold, fordi forældrene jo ved, at de altså ikke kan tvinge til ægteskab osv. osv.
Det er det, der batter.
Hvis vold skulle være et særligt pas for at få opholdstilladelse, må jeg indrømme, at jeg tror, man risikerer det stik modsatte af det, man siger man vil.
Så regeringen afviser som sagt forslaget.